ວັນສິດທິມະນຸດ ປີ 2014 ຈະສ່ອງແສງ ໃຫ້ເຫັນເຖິງ ການລະເມີດສິດທິມະນຸດ ທີ່ໜ້າຢ້ານກົວ
ຜູ້​ສັງ​ເກດ​ການຫຼາຍໆ​ທ່ານ ບັນ​ລະ​ຍາ​ວ່າ ສົງຄາມ​ເປັນ​ແຫ​ລ່ງຫຼັກ ຂອງ​ການລະ​ເມີດ ​ແລະ ​ການ​ຂັດ​ແຍ້​ງຕ່າງໆ ​ທີ່​ສຳຄັນນັ້ນ ​ໄດ້​ທະວີຮຸນ​ແຮງ​ຂຶ້ນ ຢູ່ໃນ​ທົ່ວ​ໂລກ​.
ວັນພຸດມື້ນີ້ ເປັນວັນສິດທິມະນຸດ ຂອງອົງການສະຫະປະຊາຊາດ ຜູ້ສັງເກດການຫຼາຍໆທ່ານ ບັນລະຍາວ່າ ປີ 2014 ນີ້ ເປັນປີ ທີ່ ໜ້າຢ້ານກົວ ສຳຫລັບການລະເມີດສິດທິມະນຸດນັ້ນ ສົງຄາມ ເປັນແຫລ່ງຫຼັກ ຂອງການລະເມີດຕ່າງໆ ຢູ່ໃນທົ່ວໂລກ ແລະ ໃນລະຍະ 12 ເດືອນຜ່ານມາ ການຂັດແຍ້ງຕ່າງໆທີ່ສຳຄັນນັ້ນ ໄດ້ທະວີຮຸນແຮງຂຶ້ນ ສົງຄາມກາງເມືອງຂອງຊີເຣຍ ແມ່ນກຳລັງກ້າວເຂົ້າປີທີ 4 ແລ້ວ ຫຼາຍແສນຄົນ ຖືກຂ້າຕາຍ ແລະ ຫຼາຍລ້ານຄົນ ຖືກກົດດັນໃຫ້ ໜີອອກຈາກເຮືອນຊານບ້ານຊ່ອງ ຂອງພວກເຂົາເຈົ້າ ໃນ 12 ເດືອນຜ່ານມາ ການຂັດແຍ້ງ ໄດ້ຂະຫຍາຍອອກ ແລະ ແຜ່ລາມ ໄປໃນປະເທດເພື່ອນບ້ານ ອີຣັກ ໂດຍມີ ກອງກຳລັງຂອງລັດຖະບານຊີເຣຍ ພວກນັກລົບ ຂອງຝ່າຍຄ້ານຫົວປານກາງ ພວກຫົວຮຸນແຮງອິສລາມ ແລະ ພວກນັກຕໍ່ສູ້ຊາວເຄີດ ຕ່າງກໍສູ້ລົບກັນ ເພື່ອຍຶດເອົາເຂດນ້ຳແດນດິນ ໃນຂະນະດຽວກັນ ມົສກູ ກໍພວມຕື່ມເຊື້ອໄຟໃສ່ຂໍ້ຂັດແຍ້ງ ຢູ່ໃນພາກຕາເວັນອອກຂອງຢູເຄຣນ ໂດຍສະໜອງການສະໜັບສະໜຸນທາງດ້ານທະຫານ ໃຫ້ແກ່ພວກຫົວແບ່ງແຍກດິນແດນ ເກືອບ 4,500 ຄົນໄດ້ຖືກຂ້າຕາຍ ແລະ ມີຫລາຍໆຄົນ ຖືກລັກພາຕົວໄປ ແລະ ຖືກ ທໍລະມານ ສ່ວນຈີນ ກໍຖືກກ່າວຫາວ່າ ຕ່າວປີ້ນຄວາມກ້າວໜ້າດ້ານສິດທິມະນຸດ ທີ່ໄດ້ກະທຳມາ ເມື່ອ ບໍ່ດົນມານີ້ ດ້ວຍການປາບປາມຢ່າງຕໍ່ເນື່ອງຂອງຕົນ ຕໍ່ພວກປະທ້ວງເພື່ອປະຊາທິປະໄຕ ໃນຮົງກົງ ການແຜ່ລາມຂອງ ບັນດາກຸ່ມພວກຫົວຮຸນແຮງ ໃນອາຟຣິກາ ແມ່ນກຳລັງຊຸກຢູ້ໃຫ້ມີການ ລະເມີດສິດທິມະນຸດຕ່າງໆນາໆ ໃນລະດັບທີ່ກວ້າງຂວາງ ການເຂັ່ນຂ້າ ແລະ ການໂຈມຕີສະຫລະຊີບ ໂດຍພວກຫົວຮຸນແຮງ ໂບໂກ ຮາຣາມ ໃນປະເທດໄນຈີເຣຍ ກໍກຳລັງທະວີຂຶ້ນ ໃນຂະນະທີ່ ກອງກຳລັງຂອງລັດຖະບານໄນຈີເຣຍ ຖືກກ່າວຫາວ່າ ທຳການຕັດຫົວ ແລະ ທໍລະມານ ພວກຫົວຮຸນແຮງ ຢູ່ໃນ ສຣີລັງກາ ດຽວນີ້ ກຳລັງມີການສອບຖາມເຖິງການ ຄາດຕະກຳ ທີ່ໂຫດຮ້າຍຂອງປີ 2009 ຊຶ່ງມີພົນລະເຮືອນ ຫຼາຍໝື່ນຄົນເສຍຊີວິດນັ້ນ ແຕ່ວ່າ ໂດຍລວມແລ້ວ ກໍມີທາງວ່າ ວັນສິດທິມະນຸດປີ 2014 ຈະເປັນວັນທີ່ເຕືອນຄວາມຊົງຈຳ ເຖິງການລະເມີດສິດທິມະນຸດ ໃນລະດັບ ທີ່ກວ້າງຂວາງ ຢູ່ໃນຫຼາຍໆຂົງເຂດຂອງໂລກ